Document ID: 32009R1241

UREDBA KOMISIJE (EU) št. 1241/2009
z dne 16. decembra 2009
o nadaljevanju in posodobitvi predhodnega nadzora nad uvozom nekaterih železnih in jeklenih izdelkov s poreklom iz nekaterih tretjih držav
EVROPSKA KOMISIJA JE -
ob upoštevanju Pogodbe o Evropski uniji in Pogodbe o delovanju Evropske unije,
ob upoštevanju Uredbe Sveta (ES) št. 260/2009 z dne 26. februarja 2009 o skupnih uvoznih pravilih (1) in zlasti člena 11 Uredbe,
ob upoštevanju Uredbe Sveta (ES) št. 625/2009 z dne 7. julija 2009 o skupnih uvoznih pravilih iz nekaterih tretjih držav (2) in zlasti člena 9 Uredbe,
po posvetovanju s svetovalnim odborom,
ob upoštevanju naslednjega:
(1)
Komisija je z Uredbo (ES) št. 76/2002 (3) uvedla predhodni nadzor Skupnosti nad uvozom nekaterih železnih in jeklenih izdelkov s poreklom iz tretjih držav.
(2)
Statistika o zunanji trgovini Unije ni na voljo za obdobja, določena v Uredbi Komisije (ES) št. 1917/2000 (4).
(3)
Čeprav se je stanje od uvedbe nadzora leta 2002 spremenilo, razvoj na svetovnem trgu jekla še naprej zahteva zanesljiv in hiter informacijski sistem za prihodnji uvoz Unije.
(4)
Proučeno je bilo gibanje uvoza izdelkov, ki so trenutno pod nadzorom, ter ploščatih izdelkov iz nerjavnega jekla in širokih varjenih cevi, ki jih nadzorni sistem ne zajema. Štelo se je, da je treba proučiti gibanje tudi teh izdelkov, saj so to izdelki z največjo dodano vrednostjo na trgu.
(5)
V zadnjih letih, med 2005 in 2008, se je uvoz navedenih jeklenih izdelkov v EU znatno povečal v absolutnih vrednostih (za 40 %). Konec leta 2008 se je uvoz začel zmanjševati, a to je bila zgolj posledica padca povpraševanja, poleg tega pa je glede na potrošnjo še vedno velik.
(6)
Svetovne proizvodne zmogljivosti za jeklo so se med 2006 in 2008 povečale in se bodo predvidoma povečevale do leta 2010. V številnih regijah, zlasti na Kitajskem, v Indiji, Braziliji in na Bližnjem vzhodu se pričakuje dvoštevilčna rast proizvodne zmogljivosti. Kitajska, ki je glede povečevanja proizvodne zmogljivosti na prvem mestu, ima 40 % svetovnih zmogljivosti za proizvodnjo surovega jekla in letno potrošnjo jekla, ki je približno trikrat večja od letne potrošnje jekla v EU.
(7)
EU je pomemben trg za jeklo glede na velikost in cene, zlasti zaradi močne valute, zato bo presežek jekla verjetno preusmerjen v EU, ko bo njen trg okreval in se bo povpraševanje povečalo. Dostop do trgov tretjih držav je bil v zadnjem času v različni meri omejen, saj so države z več geografskih območij (obe Ameriki, Azija, Bližnji vzhod) sprejele ukrepe za zaščito svoje jeklene industrije ali za pomoč tej industriji. Ti ukrepi so bili različni, na primer povečanje tarif, uvedba zahtev po dovoljenjih, zahtev po kupovanju od lokalnih proizvajalcev, in so bili uvedeni na trgih z velikim deležem svetovne potrošnje.
(8)
Proizvodnja surovega jekla in ploščatih izdelkov iz nerjavnega jekla v EU je bila največja v letih 2007 in 2006, nato pa se je leta 2008 začela zmanjševati. V prvi polovici leta 2009 se je zmanjšala za 43,2 % v primerjavi s prvo polovico leta 2008 in v nasprotju s padcem svetovne proizvodnje jekla za 22,4 % v istem obdobju. Kriza je vplivala na vse največje države proizvajalke jekla v EU in zato so proizvajalci jekla zmanjšali število proizvodnih dni, s tem pa so se povečale neizkoriščene zmogljivosti.
(9)
Vsi proizvajalci so znatno zmanjšali zaposlenost. Junija 2009 je gospodarska kriza prizadela približno 40 % delovne sile v jeklarskem sektorju EU, kar se je pokazalo v stalnih ali začasnih odpuščanjih in zaposlovanju za skrajšan delovni čas.
(10)
Na podlagi nedavnih gibanj uvoza jeklenih izdelkov, sedanje občutljivosti industrije EU, še vedno slabega povpraševanja na trgu EU in verjetnosti, da bo ob povečanju povpraševanja presežek proizvodnje v prihodnosti preusmerjen v EU, se lahko torej šteje, da obstaja tveganje škode za proizvajalce Unije v skladu s členom 11 Uredbe (ES) št. 260/2009.
(11)
Zato je v interesu Unije, da se predhodni nadzor nad uvozom nekaterih jeklenih izdelkov ohrani za zagotovitev izčrpnih statističnih podatkov za hitro analizo uvoznih gibanj. Zaradi občutljivosti evropskega trga jekla na nenadne spremembe na svetovnih trgih jekla so potrebne hitro dostopne napovedi o gibanju trgovine. To je še zlasti pomembno v sedanji krizi, ko vlada negotovost v zvezi s strukturnim povečanjem povpraševanja in dejanskih koristi industrije EU od takšnega povečanja.
(12)
Poleg tega je glede na gibanje trga ploščatih izdelkov iz nerjavnega jekla in širokih varjenih cevi ter stanjem zadevne industrije, ter zato, ker podobni nadzorni sistemi za uvoz jekla zajemajo te izdelke, ustrezno, da ta sistem vključuje izdelke iz Priloge I.
(13)
Ob upoštevanju omenjenega razvoja in dejstva, da so druge večje države proizvajalke jekla, kot so Kanada in Združene države Amerike, nedavno sklenile podaljšati veljavnost svojih podobnih nadzornih sistemov (do 31. avgusta 2011 oziroma 21. marca 2013), je primerno ta sistem ohraniti do 31. decembra 2012.
(14)
Za zmanjšanje nepotrebnih omejitev in da ne bi preveč motili dejavnosti družb blizu meja, je neto teža uvoza, ki je izključen iz uporabe te uredbe, še naprej 2 500 kilogramov -
SPREJELA NASLEDNJO UREDBO:
Člen 1
Uredba (ES) št. 76/2002 se spremeni:
1.
obseg predhodnega nadzora se razširi na izdelke iz Priloge I;
2.
v členu 6 se črta „31. decembra 2009“ in nadomesti z „31. decembra 2012“;
3.
seznam pristojnih nacionalnih organov se nadomesti s seznamom iz Priloge II.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. decembra 2009

Labels: 1
3
5